Ավելորդ չենք համարում հիշեցնել դեռ 2006թ. հունիսի 27-ին «Սպառողների ասոցիացիա›› հկ-ի կողմից կազմակերպված կլոր սեղանի ընթացքում (հրավիրված էին նաև ՀՀ մարդու իրավունքների պաշտպանի գրասենյակի, ջրային տնտեսության պետական կոմիտեի, Երևանի քաղաքապետարանի ներկայացուցիչներ) «Երևան ջուր›› ընկերության գլխավոր տնօրեն Ս. Պոպոֆֆի ասածը: Անդրադառնալով ջրի որակի խնդրին՝ գլխավոր տնօրենն ասաց, որ խմելու ջուրը սննդանյութ է, և այս առումով անհրաժեշտ են հետևողականություն և վերահսկողություն, որը պետք է ծայրահեղորեն ուժեղ լինի։ Նշելով, որ իրենք հաջողակ են, քանզի Երևանում կա լավորակ ջուր, պարոն Պոպոֆֆն ասաց նաև` «Մնում է ամեն ինչ անել, որ այդ ջրի որակը ցանցերում չվատանա։ Ներդրումների հարցում առաջնահերթություն հանդիսացող ծրագրերում առաջնայինը լինելու են հենց ջրի որակի բարելավմանն ուղղված ներդրումները, ինչպես նաև անվտանգությունը՝ քլորացման հետ կապված››,- հավաստեց նա։